Vrou sterf ná vermeende haai-aanval in NZDie Waihi-strand op Nieu-Seeland se Noord-Eiland. (Foto: Unsplash) ŉ Jong vrou (19) is dood ná ŉ oënskynlike haai-aanval by ŉ gewilde strand in Nieu-Seeland. Plaaslike polisiebeamptes is Donderdag vroegaand na die Waihi-strand op Nieu-Seeland se Noord-Eiland ontbied ná berigte dat ŉ vrou in die water beseer is. “Aanvanklike berigte het daarop gedui dat sy moontlik deur ŉ haai aangeval is. Sy is egter kort daarna op die toneel dood,” het die polisie intussen in ŉ verklaring gesê. ’n Nadoodse ondersoek sal die presiese oorsaak van die vrou se dood bevestig. Indien dit as ’n haai-aanval bevestig word, sal dit Nieu-Seeland se 25ste noodlottige haai-aanval in die geskiedenis van dié land wees en die eerste in sewe jaar sedert die dood van ’n 46-jarige man in Muriwai naby Auckland in 2013. Waihi-strand staan bekend as een van Nieu-Seeland se veiligste strande hoewel verskeie haaie die afgelope paar jaar in die water opgemerk is waaronder ŉ haai van 3,5 meter in Februarie verlede jaar.